Unionin tuomioistuimen tuomio (seitsemäs jaosto) 11.4.2024 (ennakkoratkaisupyyntö, jonka on esittänyt Bundesverwaltungsgericht – Itävalta) – XXXX
(Asia C-116/231, Sozialministeriumservice)
(Ennakkoratkaisupyyntö – Sosiaaliturva – Siirtotyöläiset – Perhe-etuudet – Asetus (EY) N:o 883/2004 – 3 artikla – Sairausetuudet – Soveltamisala – Omaishoitovapaalla maksettava avustus – Jäsenvaltion kansalainen, joka asuu ja työskentelee toisessa jäsenvaltiossa ja hoitaa perheenjäsentään ensimmäisessä jäsenvaltiossa – Hoitoavustuksen liitännäisyys – 4 artikla – Yhdenvertainen kohtelu)
Oikeudenkäyntikieli: saksa
Ennakkoratkaisua pyytänyt tuomioistuin
Bundesverwaltungsgericht
Pääasian asianosaiset
Valittaja: XXXX
Muu osapuoli: Sozialministeriumservice
Tuomiolauselma
Sosiaaliturvajärjestelmien yhteensovittamisesta 29.4.2004 annetun Euroopan parlamentin ja neuvoston asetuksen (EY) N:o 883/2004 3 artiklan 1 kohdan a alakohtaa
on tulkittava siten, että
kyseisessä säännöksessä tarkoitettu sairausetuuksien käsite kattaa omaishoitovapaalla maksettavan avustuksen, jota maksetaan työntekijälle, joka avustaa tai hoitaa hoitoavustusta toisessa jäsenvaltiossa saavaa omaistaan ja jolle on myönnetty tällä perusteella palkatonta vapaata. Näin ollen tällainen avustus kuuluu myös kyseisessä asetuksessa tarkoitetun rahaetuuksien käsitteen alaan.
SEUT 45 artiklan 2 kohtaa, asetuksen N:o 883/2004 4 artiklaa sekä työntekijöiden vapaasta liikkuvuudesta unionin alueella 5.4.2011 annetun Euroopan parlamentin ja neuvoston asetuksen (EU) N:o 492/2011 7 artiklan 2 kohtaa
on tulkittava siten, että
ne ovat esteenä jäsenvaltion lainsäädännölle, jonka mukaan omaishoitovapaalla maksettavan avustuksen myöntämisen edellytyksenä on, että hoitoa saava henkilö saa tietyntasoisen hoitoavustuksen kyseisen jäsenvaltion lainsäädännön nojalla, sikäli kuin tämä edellytys ei ole objektiivisesti perusteltu sellaisen hyväksyttävän tavoitteen perusteella, joka koskee muun muassa kansallisen sosiaaliturvajärjestelmän taloudellisen tasapainon säilyttämistä, eikä se ole oikeasuhteinen keino tämän tavoitteen saavuttamiseksi.
Asetuksen N:o 883/2004 4 artiklaa
on tulkittava siten, että
se ei ole esteenä kansalliselle lainsäädännölle tai oikeuskäytännölle, jossa yhtäältä omaishoitovapaalla maksettavan avustuksen ja perheenjäsenen terveydentilan vuoksi myönnettävää vapaata koskevan avustuksen myöntämiselle asetetaan erilaiset edellytykset ja jossa toisaalta ei sallita muuttaa omaishoitovapaata koskevaa hakemusta perheenjäsenen terveydentilan vuoksi myönnettävää vapaata koskevaksi hakemukseksi.
____________
1 EUVL C 223, 26.6.2023.